
Gardizi a Számánidákról: kutatási összegzés

Abu Saʿid ʿAbd-al-Ḥayy Gardizi perzsa történetíró a 11. századból, a török Ghaznavida dinasztia uralkodása idejéből. Egyetlen fennmaradt műve, a Zayn al-Akhbâr, magyarul „A híradások ékessége” sok szempontból kiemelkedően jelentős történeti forrás. Gardizi művének legértékesebb, a khorászáni emírek történetét leíró része egy négy évszázadot felölelő elbeszélés az arab hódítástól saját koráig. Az első perzsa nyelvű világtörténetként felépítésében, stílusában is nagyban eltérő képet mutat a korábbi arab nyelvű történetíráshoz képest. Részletes, adatgazdag, és kortársaihoz képest szokatlanul száraz, tömör leírásának legfőbb témája a dinasztiák közötti konfliktusok, és a hatalom átruházódása a kelet-iráni térségben. Az idegen népek szokásait bemutató függeléke szintén igen értékes forrás, nagy mennyiségű etnográfiai adatot megőrizve. Gardizi a magyar történettudományban főként a magyar őstörténet egyik keleti forrásaként vált ismertté, és jelent fontos kutatási területet máig. Dolgozatomban arra szeretnék rávilágítani, viszonylagos ismertsége ellenére egészében mennyire kevéssé kutatott Gardizi műve. Célom a forrás elhelyezése a korabeli perzsa historiográfiában és a modern kutatásban, ismertetve kéziratait, fellelhető kiadásait, fordításait. Fontosnak tartom szemléltetni a korai perzsa kéziratos hagyomány ingatag voltát, nehézségeit. Pályamunkám második felében a Számánidák, a korai újperzsa világ egyik legfontosabb uralkodóházának leírását mutatom be az eredeti szöveg felhasználásával. Dolgozatom célja érzékeltetni, mennyire felhasználható forrás a Zayn al-Akhbâr, különös tekintettel a kor turbulens politikai viszonyait, a keleti dinasztiák belviszályait, egymással folytatott konfliktusait, és a kalifátussal való kapcsolatukat illetően.



